Spiss ikun hemm tfixkil bejn ir-responsabbiltà prinċipali tad-Direttorat għat-Tindif u dik tal-Kunsilli Lokali. Jinqalgħu mistoqsijiet, dubji u diżgwid, speċjalment miċ-ċittadini tal-irħula u l-ibliet. Ir-responsabbiltà tad-Direttorat għat-Tindif, li jaqa' taħt il-Ministeru għat-Trasport u Infrastruttura, huma proprju ż-żoni kollha li ma jaqgħux taħt il-kunsilli lokali. B'hekk, ix-xogħol li jaqa' taħt ir- responsabbilta tad-Direttorat għat-Tindif jikkonsisti f'tindif ta' toroq arterjali u distributorji li jinkludu wkoll tindif ta' żoni li jattiraw rimi ta' skart illegali; tindif ta' spazji pubbliċi u pedestrian areas; tindif ta' bajjiet; tindif ta' latrini pubbliċi; manutenzjoni tas-sistemi tal-ilma tax-xita u tindif ta' żoni turistiċi. Minbarra hekk, iżda, id-Direttorat jieħu ħsieb ikun ta' sapport għall-kunsilli lokali, kemm bħala suġġerimenti għall-aħjar ħidma, kif ukoll jassisti u jagħti l-għajnuna meħtieġa lill-kunsilli lokali, speċjalment fejn f'ċerti lokalitajiet ma jkunx hemm riżultati sodisfaċenti ta' manutenzjoni u tindif meħtieġa, fost l-oħrajn minħabba nuqqas ta' fondi u ħaddiema. Spiss isiru diversi lmenti dwar l-iskart u ħmieġ li jitħallew wara li jintrama l-monti fid-diversi bliet u rħula ta' Malta. Appoġġ għall-kunsilli Ramon Deguara, id-Direttur għad-Direttorat għat-Tindif spjega lill-gazzetta KullĦadd li f'każ ta' monti li jarma f'żona li taqa' taħt il-gvern ċentrali, bħal fil-każ tal-monti tal-Birgu li jarma nhar ta' Tlieta, tal-Belt li jarma kuljum, u tal-Furjana li jarma nhar ta' Ħadd, id-Direttorat għat-Tindif jieħu ħsieb il-ġbir ta' skart u t-tindif taż-żona. Il-bqija tal-lokalitajiet fejn jarma l-monti jaqgħu taħt ir-responsabbiltà tal-kunsilli lokali. Ftit żmien ilu iżda, madwar sena ilu, hekk kif inħasset il-ħtieġa ta' aktar għajnuna fil-lokalitajiet imnaddfa mill-kunsilli lokali, sar arranġament bejn l-Assoċjazzjoni tal-Bejjiegħa tal-Monti, il-kunsilli lokali u d-Direttorat għat-Tindif li f'kull lokalità fejn jintrama l-monti – darba u anke darbtejn jew tlieta fil-ġimgħa, id-Direttorat jieħu ħsieb inaqqas il-piż fuq il-kunsilli lokali u jieħu ħsieb it-tindif u ġbir ta' skart. Deguara tenna li llum ilment ma jaqax fuq widnejn torox għax, minbarra s-sistema tal-customer care tad-Direttorat li jirċievi numru konsiderevoli ta' lmenti, jeżistu wkoll il-one-stop shops (speċi ta' call centre) li jaqgħu taħt il-kappa tal-Uffiċċju tal-Prim Ministru fejn, wara li lment jiġi reġistrat, l-ilment jgħaddi għal għand id-Direttorat. Wieħed jista' jwassal l-ilment tiegħu wkoll bit-telefown billi jċempel fuq il-Freephone 1718. "Għalfejn Tħammeġ Pajjiżek?" Barra s-servizzi msemmija hawn fuq li joffri d-Direttorat għat-Tindif, il-Ministeru għat-Trasport u Infrastruttura ftit xhur ilu introduċa wkoll f'pajjiżna kampanja nazzjonali kontra r-rimi tal-iskart. Permezz ta' app faċli, li tista' titniżżel faċilment fuq l-ismart phone mill-Play Store u l-Apple Store, wieħed ikun jista' jieħu ritratt jew jagħmel rapport bid-dettalji u talbiet kollha meħtieġa li jgħaddu direttament fis-sistema tal-customer care għal azzjoni immedjata. Minbarra l-app, wieħed jista' jidħol fis-sit www.garbyandtidy.org.mt għal kuntatt faċli mad-Direttorat għat-Tindif, kif ukoll fuq il-paġna ta' Facebook Garby and Tidy. Il-komponent sinifikanti prinċipali tal-kampanja huwa għal kuxjenza edukattiva u kontenut komunikattiv. Motivazzjoni biex kulħadd, speċjalment it-tfal, jitgħallem u jwassal messaġġ qawwi u sinifikanti rigward it-tqassim tal-iskart fid-djar tagħhom u pajjiżhom. L-għan ta' din il-kampanja huwa li tinkoraġġixxi lill-pubbliku jgħin lid-Direttorat iżomm pajjiżna nadif kemm jista' jkun. "L-appell prinċipali huwa sabiex il-pubbliku jkun parti mis-soluzzjoni u mhux mill-problema," temm jgħidilna Deguara.